M. Sabolová, poslankyňa: (2001-11-30):
Vážnou vecou, ktorá ostala podľa pôvodného zákona a odporúčaní spoločnej správy, je povinné členstvo v komore. Druhou záležitosťou je rozšírenie a možnosť aj stredoškolsky vzdelaným technikom vykonávať podľa tohto zákona svoju činnosť ako autorizovaný s odbornou spôsobilosťou. A je to znenie § 43c v spoločnej správe pod bodom 36, kde spôsobilým autorizovaným odborne spôsobilým technikom je umožnená možnosť teda na činnosť projektovania stavieb. Chcem upozorniť v tomto bode, že došlo k technickolegislatívnej chybe v bode 40, kde umožňujeme technikom projektovanie stavieb, pričom po diskusii vo výbore a úprave, kde malo dôjsť k vypusteniu technického, technologického a energetického vybavenia v bode 40  treba skutočne opraviť text „na projektovanie stavieb“, všetko ostatné je v poriadku. Čiže umožnili sme vlastne technikom a stredoškolsky vzdelaným ľuďom, ktorí nadobudli oprávnenie pred 1. augustom 2000 čiže pred účinnosťou tohto zákona, pokračovať ďalej v svojej činnosti. A títo majú možnosť podľa tohto zákona pracovať ďalej aj na živnostenské oprávnenie. Ďalšia vážna vec, ktorá sa týka tohto zákona, je zmena, ktorú vlastne gestorský výbor odporúča prijať, aby sa vylúčil stret záujmov projektovania a dodávania, aby firmy, ktoré dnes, myslím si, sú dosť strategické a dosť dôležité, aby vlastne toto obmedzenie nemali. Čiže pôvodná novela zákona nevstupuje do vnútornej štruktúry ani komory inžinierov, vôbec nezasahuje do komory autorizovaných architektov, čiže je to trištvrteročná práca diskusie s komorami, s jednotlivými členmi, so zástupcami firiem, živnostníkmi a myslím si, že sme došli ku kompromisu zákona, ktorý je dôležitý, a myslím si, že pri spolupráci sme boli schopní dospieť k dobrému zákonu, ktorý čiastočne rieši nedokonalosti, ktoré sme možno v minulom roku nedomysleli, a vyčlenili sme istú skupinu ľudí z možnosti pokračovať v odborne spôsobilej práci. Chcem sa ešte vyjadriť k jednej veci, pán poslanec Bartoš, zrejme neviem, teda vystúpi, lebo na stoloch máme rozdaný návrh pozmeňujúci. Myslím, že druhý bod je bezpredmetný vzhľadom na to, čo som vysvetlila v § 43c, čiže body 36 až 40 správy. K prvému bodu sa chcem ale vyjadriť ešte tým, že chcem upresniť, že § 43c súčasne platného zákona hovorí, že architektov a inžinierov, ktorí boli zapísaní do registra oprávnených osôb na základe odbornej skúšky podľa tohto zákona a zákona o odbornej spôsobilosti pre vybrané činnosti vo výstavbe, čiže č. 136/1995 Z. z., komora zapíše do zoznamu. Myslím si, že je to jednoznačné, že podľa týchto oprávnení tí, ktorí vykonali skúšku už podľa tohto zákona, a tí ktorí vykonali skúšku podľa zákon č. 136/1995 Z. z., komora zapíše. Preto nie je nutné upravovať spojku „a“ na „alebo“, lebo jasne zákon hovorí, že tá autorizácia prebehne pre všetkých tých, ktorí to oprávnenie k tomu 1. augustu 2000 mali. Čiže i podľa môjho návrhu a názoru to nie je nutné – ani bod 1 pozmeňujúceho návrhu pána poslanca v prípade, že si uplatní tento pozmeňujúci návrh. Chcem povedať, že poslanecký klub KDH plne podporuje predloženú novelu so spoločnou správou čiže tú čiastkovú úpravu zákona o autorizovaných architektoch a inžinieroch. A môžem povedať za kolegov, že nebudeme podporovať žiadnu zmenu už, ktorá by vyplynula z rozpravy, pretože trištvrte roka bolo dosť času na to, aby sme boli mali príležitosť vo výboroch a aj v gestorskom výbore si uplatniť svoje pripomienky. Ďakujem veľmi pekne za pozornosť. M. Andel, podpredseda NR SR: Ďakujem vám za vystúpenie, pani kolegyňa. Pýtam sa, kto chce reagovať faktickou poznámkou. Pán poslanec Šepták. Uzatváram možnosť podania ďalších prihlásení sa. Pán kolega Šepták, máte slovo. R. Šepták, poslanec: Ďakujem za slovo, pán predsedajúci. Dámy a páni, dostal som poštou obhajobu základných práv projektantov na výkon ich povolania, od projektantov z Považia. V minulých rokoch títo projektanti vykonávali skúšku odbornej spôsobilosti na Slovenskej komore stavebných inžinierov pred skúšajúcou komisiou. Na základe týchto skúšok mohli vykonávať projektovú činnosť bez obmedzenia až doteraz. V prípade neschválenia tejto novely dôjde k 31. 12. 2001 k likvidácii asi 2000 pracovných miest, ktoré vykonávajú stredoškolsky vzdelaní projektanti. Vyjadrujú plnú podporu tejto novele, ktorá zabezpečuje možnosť vykonávať technikom projektovú činnosť v doterajšom rozsahu formou živnosti. A preto by som sa chcel aj ja pridať k tomu, čo tu povedala pred chvíľou pani Sabolová, že je to veľmi dôležitá novela, ktorá i naďalej bude pomáhať ľuďom ktorí už raz získali povolenie a môžu i naďalej vykonávať túto činnosť. Ďakujem. M. Andel, podpredseda NR SR: Ďakujem. Kolegyne, kolegovia, pýtam sa, kto sa ústne hlási do rozpravy. Pán poslanec Kužma, pán poslanec Topoli. Uzatváram možnosť podania ďalších prihlásení sa. Slovo má pán poslanec Kužma.